b'\n_START_ARTICLE_\nJaco Pastorius\n_START_SECTION_\nOdra\xc5\xa1\xc4\x8danje\n_START_PARAGRAPH_\nJohn Francis Pastorius se je rodil 1. decembra 1951 v Norristown, Pensilvanija. Bil je najstarej\xc5\xa1i izmed treh sinov, ki so se rodili Finki Stephanie in Jacku Pastoriusu, karizmati\xc4\x8dnem pevcu in jazzovsem bobnarju, ki je ve\xc4\x8dino \xc4\x8dasa pre\xc5\xbeivel na poti. Ko je Jaco dopolnil osem let, se je dru\xc5\xbeina preselila v Oakland, Florida._NEWLINE_Na Pastoriusov vzdevek \xc2\xbbJaco\xc2\xab\xc2\xa0je vplivala njegova ljubezen do \xc5\xa1porta in tudi sodnik Jocko Conlan. Leta 1974 je pri\xc4\x8del izgovarjati ime \xc2\xbbJaco\xc2\xab, ko ga je njegov sosed, pianist Alex Darqui napa\xc4\x8dno poimenoval. Njegov brat ga je klical\xc2\xa0\xc2\xbbMavgli\xc2\xab\xc2\xa0po divjem de\xc4\x8dku iz Kiplingove Knjige o d\xc5\xbeungli, ker je bil zelo energi\xc4\x8den in je ve\xc4\x8dino \xc4\x8dasa pre\xc5\xbeivel brez oble\xc4\x8dene majice na pla\xc5\xbei, na drevesih, teku in plavanju. Obiskoval je St. Clement\'s Catholic School v Wilton Manors in bil ministrant v cerkvi sv. Klementa. Njegovo krstno ime je bilo Anthony, s \xc4\x8dimer se je njegovo celotno ime raz\xc5\xa1irilo na John Francis Anthony Pastorius. Bil je precej tekmovalen in je rad igral bejzbol, ko\xc5\xa1arko in nogomet._NEWLINE_Igral je bobne dokler si, ko je bil star trinajst let, ni po\xc5\xa1kodoval zapestja med igranjem nogometa. Po\xc5\xa1kodba je bila dovolj resna, da je zahtevala kirur\xc5\xa1ki poseg in prepre\xc4\x8dila njegovo nadaljnje bobnanje.\n_START_SECTION_\nZgodnja kariera\n_START_PARAGRAPH_\nKo je dopolnil sedemnajst let se je Pastorius pri\xc4\x8del navdu\xc5\xa1evati nad jazzom in zbral dovolj denarja za nakup kontrabasa. Njegov globok, mehak ton mu je odgovarjal, \xc4\x8deprav je mo\xc4\x8dno oslabil njegove finance. Z vzdr\xc5\xbeevanjem instrumenta je imel te\xc5\xbeave, kar je pripisoval vla\xc5\xbenosti na Floridi. Ko se je neko\xc4\x8d zbudil, je opazil, da je po\xc4\x8den, zato ga je zamenjal za Fender Jazz Bass letnik 1962._NEWLINE_V najstni\xc5\xa1kih letih je igral bas kitaro za Waynea Cochrana in C.C. Riders._NEWLINE_V za\xc4\x8detku 70. let je Pastorius pou\xc4\x8deval bas na Univerzi v Miamiju, kjer je spoznal jazzovskega kitarista Pata Methenyja, ki je bil prav tako na univerzi. S Paulom Bleyjem sta Pastorius in Metheny posnela album Jaco, ki je iz\xc5\xa1el leta 1974 pri zalo\xc5\xbebi Improvising Artists. Pastorius je zatem igral tudi na Methenyjevem solisti\xc4\x8dnem debitantskem albumu, Bright Size Life, ki je iz\xc5\xa1el pri zalo\xc5\xbebi ECM Records leta 1976. Istega leta je Pastorius posnel in izdal lastni debitantski album, Jaco Pastorius, ki je iz\xc5\xa1el pri zalo\xc5\xbebi Epic Records, pri snemanju pa so sodelovali glasbeniki kot so Michael Brecker, Randy Brecker, Herbie Hancock, Hubert Laws, Pat Metheny, Sam & Dave, David Sanborn in Wayne Shorter.\n_START_SECTION_\nWeather Report\n_START_PARAGRAPH_\nPred snemanjem svojega debitantskega albuma, se je Pastorius udele\xc5\xbeil koncerta jazz fusion zasedbe Weather Report v Miamiju. Po koncertu se je pribli\xc5\xbeal klaviaturistu Joeju Zawinulu, vodju zasedbe. Predstavil se mu je z besedami \xc2\xbbSem John Francis Pastorius III., najbolj\xc5\xa1i bas kitarist na svetu\xc2\xab, kot se je sam navadno predstavljal. Zawinul je ob\xc4\x8dudoval njegovo domi\xc5\xa1ljavost in ga prosil za demo posnetek. Po poslu\xc5\xa1anju posnetka je Zawinul ugotovil, da ima Pastorius precej spretnosti in znanja. Pri\xc4\x8dela sta si dopisovati, Pastorius pa je Zawinulu poslal grob miks svojega solo albuma._NEWLINE_Ko je bas kitarist Alphonso Johnson zapustil Weather Report, je Zawinul Pastoriusa povabil v skupino. Pastorius je prve posnetke za skupino naredil leta 1976 na albumu Black Market, pri katerem je sodeloval tudi Johnson. Prvi album skupine, pri katerem je bas kitaro snemal le Pastorius, je bil Heavy Weather, ki je vseboval z grammyjem nominirano skladbo \xc2\xbbBirdland\xc2\xab._NEWLINE_V obdobju igranja pri Weather Report je pri\xc4\x8del Pastorius u\xc5\xbeivati alkohol in prepovedane droge, kar je poslab\xc5\xa1alo njegove du\xc5\xa1evne probleme in vodilo k nepredvidljivem vedenju. Zaradi prekrivanja turnej z drugimi projekti in nezadovoljstvom nad Zawinulovim sintetiziranim in orkestriranim pristopom h glasbi skupine, je leta 1982 zapustil skupino.\n_START_SECTION_\nWord of Mouth\n_START_PARAGRAPH_\nZalo\xc5\xbeba Warner Bros. je konec 70. let s Pastoriusom sklenila ugodno pogodbo, ki je bazirala na njegovih spretnostih in njegovem zvezdni\xc5\xa1kem statusu, za kar so upali, da bo dvignilo prodajo. S to pogodbo je Pastorius formiral big band Words of Mouth, ki so ga sestavljali Chuck Findley na trobenti, Howard Johnson na tubi, Wayne Shorter, Michael Brecker in Tom Scott na saksofonih, Toots Thielemans na orglicah, Peter Erskine in Jack DeJohnette na bobnih ter Don Alias na tolkalih. Ta zasedba je posnela Pastoriusov drugi album, Word of Mouth, ki je iz\xc5\xa1el leta 1981. _NEWLINE_Leta 1982 je z big bandom Words of Mouth od\xc5\xa1el na turnejo. Ko so bili na Japonskem si je pobril glavo, pobarval obraz s \xc4\x8drno in vrgel bas kitaro v zaliv Hiroshima. Po turneji, konec leta 1982, je bil diagnosticiran z bipolarno motnjo. Znaki bipolarne motnje so se pri Pastoriusu za\xc4\x8deli kazati \xc5\xbee prej, vendar so bili zavrnjeni kot ekscentri\xc4\x8dnost, pomanjkljivosti v karakterju, Pastorius pa jih je ozna\xc4\x8dil kot del svoje svobodne osebnosti. S pove\xc4\x8dano ustvarjalnostjo je bila povezana Hipomanija, psihiatri\xc4\x8dna diagnoza za milej\xc5\xa1o obliko manije, za katero je zna\xc4\x8dilna ob\xc4\x8dasna hiperaktivnost._NEWLINE_Kljub medijski prepoznavnosti se je album Word of Mouth slabo prodajal. Zalo\xc5\xbeba Warner Bros. ni bila navdu\xc5\xa1ena nad demo posnetki za album Holiday for Pans in je projekt zavrnila. Leta 1983 je Pastorius izdal tretji album, Invitation, ki je vseboval \xc5\xbeive posnetke s koncertov na Japonskem. Ko so alkohol in te\xc5\xbeave z drogami prevladovali, je imel te\xc5\xbeave z iskanjem dela, ljudi, ki bi tolerirali njegove navade, in postal je brezdomec. Leta 1985, ko je snemal u\xc4\x8dni video, je Jerryju Jemmottu, ki ga je intervjuval, dejal, da si \xc5\xbeeli, \xc4\x8deprav je bil pogosto hvaljen zaradi svojih sposobnosti, da bi ga nekdo zaposlil.\n_START_SECTION_\nSmrt\n_START_PARAGRAPH_\nPastorius je razvil samouni\xc4\x8dujo\xc4\x8do navado, da je izzival pretepe v lokalih in bil tako pretepen. Ko se je 11. septembra 1987 prikradel na oder med koncertom Carlosa Santane in bil nato odstranjen iz dvorane, se je odpravil v Midnight Bottle Club v Wilton Manors, Florida. Potem, ko je ve\xc4\x8dkrat brcnil v steklena vrata, ker mu je bil zavrnjen vstop v klub, je pri\xc5\xa1el v pretep z Lucom Havanom, vratarjem kluba, ki je imel \xc4\x8drni pas v karateju. Pastorius je bil hospitaliziran zaradi ve\xc4\x8d obraznih po\xc5\xa1kodb, po\xc5\xa1kodb desnega o\xc4\x8desa in leve roke, nato pa je padel v komo. Pojavili so se vzpodbudni znaki, da se bo zbudil iz kome in okreval, vendar so kmalu izginili. Mo\xc5\xbeganska krvavitev, ki je sledila nekaj dni kasneje, je povzro\xc4\x8dilo mo\xc5\xbegansko smrt. Umrl je 21. septembra 1987 v starosti 35 let v Broward General Medical Centru v Fort Lauerdalu._NEWLINE_Luc Havan je bil obto\xc5\xbeen umora druge stopnje. Spoznan je bil za krivega in obsojen na 22 mesecev zapora in 5 let probacije. Po \xc5\xa1tirih mesecih je bil izpu\xc5\xa1\xc4\x8den iz zapora zaradi dobrega vedenja.\n_START_SECTION_\nOdrska prezenca in basovska tehnika\n_START_PARAGRAPH_\nDo okrog leta 1970 je ve\xc4\x8dina jazzovskih glasbenikov igrala kontrabas. Basisti so bili v ozadju skupaj z bobnarjem, s katerim so tvorili ritem sekcijo, melodijo in zasedbo pa so vodili saksofonisti, trobenta\xc4\x8di ali vokalisti. Pastorius je imel kot basist druga\xc4\x8dne ideje. Uporabljal je bas kitaro, kateri je odstranil pre\xc4\x8dke. Igral je glasno in hitro, pel, plesal kot James Brown ter imel kontakt z ob\xc4\x8dinstvom. Pogosto je igral zgoraj brez in bos. Bil je visok in mo\xc4\x8dan ter imel dolge in tanke prste._NEWLINE_Ko se je seznanil z umetnimi fla\xc5\xbeoleti, jih je pri\xc4\x8del tudi sam uporabljati pri igranju. Naravni fla\xc5\xbeolet dobimo tako, da zabrenkamo na struno, pri \xc4\x8demer se s prstom druge roke dotikamo enega od vozlov strune. Tako dobimo vi\xc5\xa1je harmonske tone strune. Umetni fla\xc5\xbeolet dobimo tako, da struno na ubiralki stisnemo, z drugo roko pa se je hkrati dotaknemo na polovici nove dol\xc5\xbeine in jo zabrenkamo. Pogosto opisan primer tega je uvod pri skladbi \xc2\xbbBirdland\xc2\xab._NEWLINE_Znan je bil po virtuoznih basovskih linijah, ki so zajemale afro-kubanske ritme, katere je navdihnil Cachao Lopez, in R&B, s katerim je ustvaril \xc5\xa1estnajstinske funkovske linije, sinkopirane s tihimi notami. Primera tak\xc5\xa1nih linij sta skladbi \xc2\xbbCome On, Come Over\xc2\xab\xc2\xa0z albuma Jaco Pastorius in \xc2\xbbThe Chicken\xc2\xab\xc2\xa0z albuma The Birthday Concert.\n_START_SECTION_\nBass of Doom\n_START_PARAGRAPH_\nPastorius je igral Fender Jazz Bass letnik 1962, ki ga je imenoval Bass of Doom (Bas pogube). Bas je kupil, ko je imel 21 let. Bas je \xc5\xbee imel odstranjene pre\xc4\x8dke ali pa jih je odstranil sam in vrat zatesnil z epoksidno smolo._NEWLINE_Neka anekdota, ki jo je v intervjuju z Robertom Sturrknom opisal Allyn Robinson, govori, da je Jaco odstranil pre\xc4\x8dke z vratu le \xc5\xa1tiri ure pred nastopom z Waynom Cochranom._NEWLINE_Ko se je bas po\xc5\xa1kodoval in razletel na ve\xc4\x8d delov, sta ga leta 1986 popravila Kevin Kaufman in Jim Hamilton. Po popravilu je Pastorius snemal z Mikeom Sternom, \xc5\xa1e istega leta pa je bil bas ukraden s klopi v Manhattanu. Leta 2006 je bil odkrit v trgovini kitar, vendar ga lastnik trgovine ni \xc5\xbeelel prodati. Pastoriusova dru\xc5\xbeina je s pomo\xc4\x8djo pravnikov posku\xc5\xa1ala priti do basa, vendar je leta 2010 skoraj bankrotirala. Robert Trujillo, bas kitarist Metallice, je Pastoriusa imel za svojega idola, zato je pomagal dru\xc5\xbeini pla\xc4\x8dati bas.\n_START_SECTION_\nOja\xc4\x8devanje in efekti\n_START_PARAGRAPH_\nPastorius je na svojih dveh Acoustic 360 oja\xc4\x8devalcih uporabljal "Variamp" EQ izena\xc4\x8devalnik, ki je pove\xc4\x8dal srednje frekvence, s \xc4\x8dimer je poudaril naravni ren\xc4\x8de\xc4\x8d ton svojega Fender Jazz Bassa brez pre\xc4\x8dk. Barvo tona je kontroliral z rackmount MXR enoto._NEWLINE_V zadnjih letih \xc5\xbeivljenja je uporabljal oja\xc4\x8devalce Hartke zaradi aluminjastih konic zvo\xc4\x8dnika, ki so proizvajale svetel, \xc4\x8dist zvok. Navadno je uporabljal delay v na\xc4\x8dinu chorus, kar je zagotavljalo utripajo\xc4\x8d podvajajo\xc4\x8d stereo efekt. Pogosto je uporabljal fuzz kontrolo, vgrajeno v oja\xc4\x8devalec Acoustic 360. Za basovski solo \xc2\xbbSlang\xc2\xab\xc2\xa0z albuma 8:30 iz 1979, je uporabljal digitalni MXR delay s \xc4\x8dimer je ustvaril akordno figuro, \xc4\x8dez katero je nato soliral. Isto tehniko lahko sli\xc5\xa1imo med njegovim solom na koncertnem videu Joni Mitchell Shadows and Light.\n_START_SECTION_\nGostovanja\n_START_PARAGRAPH_\nKot gost se je Pastorius pojavil na \xc5\xa1tevilnih albumih drugih izvajalcev, vklju\xc4\x8dno z albumom All American Alien Boy (1976) Iana Hunterja. Lahko ga sli\xc5\xa1imo tudi na albumu Airta Moreire, I\'m Fine, How Are You? (1977). Njegov zna\xc4\x8dilen zvok je zastopan tudi pri albumu Everyday Everynight (1978) Flore Plurim, na katerem je igral basovsko melodijo za kompozicijo Michela Colombierja \xc2\xbbThe Hope\xc2\xab, bas in vokale pa je prispeval tudi k \xc5\xa1e eni njegovi kompoziciji \xc2\xbbLas Olas\xc2\xab. Med druge albume spadata tudi Hejira (Joni Mitchell) in Land of the Midnight Sun (Al Di Meola), ki sta iz\xc5\xa1la leta 1976. Pred koncem svojem kariere je pogosto sodeloval s kitaristoma Mikeom Sternom in Bir\xc3\xa9lijem Lagr\xc3\xa8nom in bobnarjem Brianom Melvinom.\n_START_SECTION_\nNagrade in priznanja\n_START_PARAGRAPH_\nPastorius je leta 1977 prejel dve nominaciji za grammyja za svoj album Jaco: eno za najbolj\xc5\xa1o jazzovsko izvedbo skupine in eno za najbolj\xc5\xa1o jazzovsko izvedbo solista (\xc2\xbbDonna Lee\xc2\xab). Leta 1978 je prejel nominacijo za grammyja za najbolj\xc5\xa1o jazzovsko izvedbo solista za svoje delo na albumu Heavy Weather._NEWLINE_Revija Bass Player ga je uvrstila na drugo mesto lestvice stotih najbolj\xc5\xa1ih basistov vseh \xc4\x8dasov, za Jamesom Jamersonom. Po njegovi smrti leta 1987 je bil s strani bracev revije Down Beat izglasovan za vstop v Dvorano slavnih, kjer se je pridru\xc5\xbeil nekaterim basistom, kot so Jimmy Blanton, Ray Brown, Ron Carter, Charles Mingus, Charlie Haden in Milt Hinton. Pastorius je bil imenovan\xc2\xa0\xc2\xbbJimi Hendrix basa\xc2\xab._NEWLINE_\xc5\xa0tevilni glasbeniki so v njegovo \xc4\x8dast napisali skladbe. Pat Metheny je skladbo \xc2\xbbJaco\xc2\xab\xc2\xa0izdal na albumu Pat Metheny leta 1978, Marcus Miller je napisal skladbo \xc2\xbbMr. Pastorius\xc2\xab, ki je iz\xc5\xa1la na Davisovem albumu Amandla. Ostali, ki so Pastoriusu posvetili skladbo so Randy Brecker, Eliane Elias, Chuck Loeb, John McLaughlin, Bob Moses, Ana Popovi\xc4\x87, Dave Samuels in Yellowjackets._NEWLINE_2. decembra 2007, dan po njegovem rojstnem dnevu, je v Broward Centru for the Performing Arts v Fort Lauerdalu na Floridi potekal koncert \xc2\xbb20th Anniversary Tribute to Jaco Pastorius\xc2\xab, kjer so nastopili izvajalci kot so Jaco Pastorius Big Band, Randy Brecker, Dave Bargeron, Peter Erskine,  Jimmy Haslip, Bob Mintzer, Gerald Veasley, Pastoriusova sinova John in Julius Pastorius, Pastoriusova h\xc4\x8di Mary Pastorius, Ira Sullivan, Bobby Thomas Jr. in Dana Paul. Skoraj dvajset let po njegovi smrti, je podjetje Fender izdalo Jaco Pastorius Jazz Bass, bas kitaro brez pre\xc4\x8dk, ki je iz\xc5\xa1la v seriji Artist Series._NEWLINE_Imenovan je bil \xc2\xbbverjetno najpomembnej\xc5\xa1i in prelomni elektri\xc4\x8dni basist v zgodovini\xc2\xab\xc2\xa0in \xc2\xbbmorda najvplivnej\xc5\xa1i elektri\xc4\x8dni basist danes\xc2\xab._NEWLINE_William C. Banfield, predstojnik oddelka Africana Studies, Music and Society na Berklee College, je Pastoriusa opisal kot enega redkih izvornih ameri\xc5\xa1kih virtuozov, ki so definirali glasbo, med katerimi so Jimi Hendrix, Louis Armstrong, Thelonious Monk, Charlie Christian, Bud Powell, Charlie Parker, Dizzy Gillespie, John Coltrane, Sarah Vaughan, Bill Evans, Charles Mingus in Wes Montgomery.'